Nicolae Bărbuţă, campion european în 1963 cu naţionala României, s-a stins din viaţă la vârsta de 87 de ani, a anunţat, joi, Federaţia Română de Volei pe pagina sa de Facebook.
Bărbuţă a fost unul dintre marii voleibalişti ai României, câştigător cu Rapid, în 1965, al Cupei Campionilor Europeni.
De asemenea, s-a clasat pe locul 4 la Jocurile Olimpice de la Tokyo 1964 cu naţionala României. Cu generaţia sa, extrema Nicolae Bărbuţă a învins Brazilia (3-0), Bulgaria (3-2), Olanda (3-0), Coreea de Sud (3-2), Ungaria (3-1) şi SUA (3-1) la Tokyo, România fiind foarte aproape de medalia de bronz.
În carieră, Nicolae Bărbuţă, licenţiat în istorie la Universitatea din Cluj-Napoca, a mai jucat la Tractorul Braşov şi Ştiinţa Cluj-Napoca.